《香携南国卷送李绳甫太学还粤》
明代·陈迪祥

南国有异香，不在兰与芷。沈谢吐精灵，六朝撷清绮。

馀馥尚氲吐，秀结钟山紫。环桥是旃林，天花散玉蕊。

自我来此间，香梦绕辟水。不意遗瑶枝，在君囊佩里。

君本五岭豪，才名噪槐市。气谊薄层云，交遍天下士。

夕袖秘阁文，朝览名山史。六朝不可见，六朝人在此。

三生石上月，精魂若可企。归弄岭头梅，清芬透杖履。

作者简介：陈迪祥，字之祺。顺德人。明神宗万历四十六年（一六一八）举人，官国子监博士、兵部司务。